CELEX: 62012CN0150
Language: el
Date: 2012-03-29 00:00:00
Title: Υπόθεση C-150/12: Αίτηση εκδόσεως προδικαστικής αποφάσεως υποβληθείσα από το Högsta domstolen (Σουηδία) στις 29 Μαρτίου 2012 — Eva-Marie Brännström και Rune Brännström κατά Ryanair Holdings plc

2.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 157/4
            
         Αίτηση εκδόσεως προδικαστικής αποφάσεως υποβληθείσα από το Högsta domstolen (Σουηδία) στις 29 Μαρτίου 2012 — Eva-Marie Brännström και Rune Brännström κατά Ryanair Holdings plc
   (Υπόθεση C-150/12)
   2012/C 157/06
   Γλώσσα διαδικασίας: η σουηδική
   
      Αιτούν δικαστήριο
   
   Högsta domstolen
   
      Διάδικοι στην κύρια δίκη
   
   
      Αναιρεσείοντες: Eva-Marie Brännström και Rune Brännström
   
      Αναιρεσίβλητη: Ryanair Holdings plc
   
      Προδικαστικά ερωτήματα
   
   
               1)
            
            
               Περιλαμβάνει η ευθύνη του μεταφορέα για ζημία που προκλήθηκε από καθυστέρηση σύμφωνα με το άρθρο 19 της σύμβασης του Μόντρεαλ και περιπτώσεις όπου η άφιξη των επιβατών στον προορισμό τους καθυστερεί ως αποτέλεσμα της μη πραγματοποίησης της πτήσης; Έχει σημασία το στάδιο κατά το οποίο η πτήση ματαιώθηκε, για παράδειγμα, μετά τον έλεγχο των εισιτηρίων;
            
         
               2)
            
            
               Μπορεί ένα τεχνικό πρόβλημα που αφορά το αεροδρόμιο, το οποίο μόνο του ή σε συνδυασμό με τις καιρικές συνθήκες καθιστά αδύνατη την προσγείωση, να συνιστά «έκτακτη περίσταση», υπό την έννοια του άρθρου 5, παράγραφος 3, του κανονισμού (ΕΚ) 261/2004 (1); Μπορεί η εκτίμηση του τι αποτελεί μια τέτοια περίσταση να επηρεαστεί από το γεγονός ότι η εταιρία γνώριζε ήδη το τεχνικό πρόβλημα;
            
         
               3)
            
            
               Αν η απάντηση στο πρώτο σκέλος του δεύτερου ερωτήματος είναι καταφατική, ποια μέτρα πρέπει να λάβει η εταιρεία προκειμένου να απαλλαγεί από την υποχρέωση να καταβάλει αποζημίωση σύμφωνα με το άρθρο 5, παράγραφος 3, του εν λόγω κανονισμού;
               
                           —
                        
                        
                           Μπορεί να απαιτηθεί, και αν ναι υπό ποιες προϋποθέσεις και σε ποιο βαθμό, από την αεροπορική εταιρεία να διαθέτει επιπλέον πόρους, υπό τη μορφή, για παράδειγμα, διαθέσιμων αεροσκαφών ή πληρωμάτων, για να πραγματοποιήσει μια πτήση η οποία διαφορετικά θα έπρεπε να ακυρωθεί ή προκειμένου να μπορέσει να πραγματοποιήσει μια πτήση σε αντικατάσταση μιας ματαιωθείσας πτήσης;
                        
                     
                           —
                        
                        
                           Μπορεί να απαιτηθεί από μια αεροπορική εταιρεία να προσφέρει στους επιβάτες την πραγματοποίηση του ταξιδιού με άλλη πτήση, σύμφωνα με το άρθρο 8, παράγραφος 1, στοιχείο β', του εν λόγω κανονισμού; Στην περίπτωση αυτή, ποιες υποχρεώσεις υπέχει ο αερομεταφορέας όσον αφορά, για παράδειγμα, την ώρα αναχώρησης και τη χρησιμοποίηση άλλων αερομεταφορέων;
                        
                     
         
               4)
            
            
               Αν η απάντηση στο πρώτο ερώτημα είναι καταφατική, υπάρχει κάποια διαφορά μεταξύ των μέτρων που μια αεροπορική εταιρεία πρέπει να λάβει για να απαλλαγεί από την υποχρέωση καταβολής αποζημιώσεως, σύμφωνα με το άρθρο 5, παράγραφος 3, του εν λόγω κανονισμού, και των μέτρων που πρέπει να λάβει για να απαλλαγεί από την ευθύνη για τη ζημία σύμφωνα με το άρθρο 19 της σύμβασης του Μόντρεαλ;
            
         
      (1)  Κανονισμός (ΕΚ) 261/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) 295/91 (ΕΕ L 46, σ. 1).